钦定古今图书集成/明伦汇编/氏族典/第148卷 > 孙德渊
## 钦定古今图书集成/明伦汇编/氏族典/第148卷 > 孙德渊

按《金史孙德渊传》：德渊，字资深，兴中州人也。大定十
六年进士，调石州军事判官，涞水丞，察廉迁沙河令。
有盗秋桑者，主逐捕之，盗以叉自刺其足面曰：“‘秋桑
例不禁采，汝何得刺我’？主惧，赂而求免。盗不从，诉之
县。德渊曰：‘若逐捕而伤疮必在后。今在前，乃自刺也’。”
盗遂引服。选尚书省令史，不就。丁父忧去官，民为刻
石祠之。察廉，起复北京转运司都勾判官。以累荐，迁
中都左警巡使、监察御史、山东东路转运副司，累官
大理丞兼左拾遗。审官院奏德渊“刚正干能，可任繁
剧”，遂再任。丁母忧，服除，特迁恩州剌史，入为右司郎
中、滕州刺史，迁同知河间府事，历大兴治中、同知府
事。大安初，迁盘安军节度使，改河北西路按察转运
使，改昭义军节度使。潞州破，被执。俄有拜于前者，皆
沙河旧民也，密护德渊，由是得脱。贞祐二年，拜工部
尚书，摄御史中丞。是时，山东乏兵食，有司请鬻恩例，
举人居丧者，亦许纳钱就试。德渊奏“此大伤名教。”事
遂寝。寻致仕。监察御史许古论德渊忠亮明敏，可以
大用。近许告老，士大“夫窃叹望朝廷起复，必能建明，
以利国家。”宣宗嘉纳，未及用而卒。